CELEX: 32021D1279
Language: sl
Date: 2021-07-28 00:00:00
Title: Izvedbeni sklep Komisije (EU) 2021/1279 z dne 28. julija 2021 o podaljšanju okrepljenega nadzora za Grčijo (notificirano pod dokumentarno številko C(2021) 5605) (Besedilo v grškem jeziku je edino verodostojno)

3.8.2021   
               
               
                  SL
               
               
                  Uradni list Evropske unije
               
               
                  L 280/2
               
            
         IZVEDBENI SKLEP KOMISIJE (EU) 2021/1279
         z dne 28. julija 2021
         o podaljšanju okrepljenega nadzora za Grčijo
         
            
               (notificirano pod dokumentarno številko C(2021) 5605)
            
         
         (Besedilo v grškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 472/2013 Evropskega parlamenta in Sveta z dne 21. maja 2013 o okrepitvi gospodarskega in proračunskega nadzora v državah članicah euroobmočja, ki so jih prizadele ali jim grozijo resne težave v zvezi z njihovo finančno stabilnostjo (1), in zlasti člena 2(1) Uredbe,
         ob upoštevanju naslednjega:
         
                     (1)
                  
                  
                     Po izteku finančne pomoči na podlagi evropskega mehanizma za stabilnost 20. avgusta 2018 je bilo z Izvedbenim sklepom Komisije (EU) 2018/1192 (2) uvedeno šestmesečno obdobje okrepljenega nadzora za Grčijo, ki se je začelo 21. avgusta 2018. Obdobje okrepljenega nadzora je bilo nato petkrat podaljšano (3), in sicer vsakič za dodatnih šest mesecev, nazadnje pa od 21. februarja 2021.
                  
               
                     (2)
                  
                  
                     Grčija je od leta 2010 prejela znatno finančno pomoč, zaradi česar njene neporavnane obveznosti do držav članic euroobmočja, evropskega instrumenta za finančno stabilnost in evropskega mehanizma za stabilnost skupaj znašajo 242 152 milijonov EUR. Grčija je prejela finančno podporo evropskih partneric po ugodnejših pogojih, leta 2012 in v okviru evropskega mehanizma za stabilnost leta 2017 pa so bili sprejeti tudi posebni ukrepi za večjo vzdržnost dolga. Euroskupina se je 22. junija 2018 politično dogovorila, da bo izvedla dodatne ukrepe, s katerimi bo zagotovila vzdržnost dolga. O nekaterih od teh ukrepov, vključno s prenosom zneskov, enakovrednih dohodku nacionalnih centralnih bank euroobmočja od grških državnih obveznic v okviru dogovora o neto finančnih sredstvih in programa za trge vrednostnih papirjev, se lahko sklene dogovor v Euroskupini dvakrat letno, in sicer na podlagi pozitivnih poročil v okviru okrepljenega nadzora nad tem, kako Grčija izpolnjuje svoje poprogramske politične zaveze. Po dogovoru Euroskupine iz aprila 2019, decembra 2019, junija 2020, novembra 2020 oziroma junija 2021 se je sprostilo prvih pet tranš s politikami pogojenih dolžniških ukrepov.
                  
               
                     (3)
                  
                  
                     Grčija se je v Euroskupini zavezala, da bo nadaljevala in zaključila vse ključne reforme, sprejete na podlagi programa za makroekonomsko prilagoditev v okviru evropskega mehanizma za stabilnost (v nadaljnjem besedilu: program), ter zaščitila cilje pomembnih reform, sprejetih v okviru navedenega programa in njegovih predhodnikov. Grčija se je zavezala tudi, da bo izvedla posebne ukrepe na področju fiskalne in fiskalno-strukturne politike, socialnega varstva, finančne stabilnosti, trgov dela in proizvodnih trgov, privatizacije in javne uprave. Ti posebni ukrepi, ki so določeni v prilogi k izjavi Euroskupine z dne 22. junija 2018, bodo prispevali k odpravi čezmernih makroekonomskih neravnotežij v Grčiji ter obravnavi virov oziroma možnih virov gospodarskih težav.
                  
               
                     (4)
                  
                  
                     Komisija je 2. junija 2021 objavila poglobljeni pregled za Grčijo za leto 2021 (4). Komisija je ugotovila, da v Grčiji še naprej obstajajo čezmerna makroekonomska neravnotežja. Ta neravnotežja so bila povezana z visokim javnim dolgom, visokim deležem nedonosnih posojil in nepopolnim zunanjim uravnoteženjem v razmerah še vedno visoke (čeprav upadajoče) brezposelnosti in nizke potencialne rasti. Analiza kaže, da te ranljivosti ostajajo. Opozoriti je treba, da se razmere, v katerih je bila opravljena ocena ranljivosti v letošnjem poglobljenem pregledu za Grčijo, precej razlikujejo od lanskega leta. Poleg tega razvoj pandemije COVID-19, moč okrevanja in morebitne strukturne posledice krize še vedno zaznamuje velika negotovost, ki zahteva previdnost pri oceni. Na splošno so bili ukrepi politike v preteklem letu osredotočeni na blaženje posledic šoka zaradi COVID-19 in olajševanje okrevanja. To je še povečalo zadolženost, vendar bi moralo srednjeročno podpreti prilagajanje. Javni dolg se je v letu 2020 znatno povečal in naj bi se začel zmanjševati šele od leta 2022. Večinoma je v lasti upnikov uradnega sektorja ter se financira po nizkih obrestnih merah z dolgimi zapadlostmi, kar Grčijo v kombinaciji z veliko likvidnostno rezervo varuje pred kratkoročnimi nihanji. Primanjkljaj na tekočem računu se je v zadnjem času povečal in naj bi po napovedih ostal visok, predvsem zaradi vpliva krize zaradi COVID-19 na obsežni sektor turizma. Še vedno visoki delež nedonosnih posojil v bančnem sektorju se je izrazito zmanjševal, predvsem zaradi prodaje posojil, podprtih s shemo Hercules za zaščito sredstev. Vendar obstaja tveganje, da se bodo nova nedonosna posojila ponovno začela kopičiti, ko bodo politike za zaščito posojilojemalcev pred šokom zaradi COVID-19 postopno ukinjene. Hkrati vzajemna povezanost med bankami in državo še vedno obstaja in se krepi, obeti glede dobičkonosnosti bank pa ostajajo šibki. Prizadevanja za okrepitev obetov za rast zavirajo izčrpani osnovni kapital, staranje prebivalstva in izseljevanje kvalificirane delovne sile. Kar zadeva prihodnost, načrt za okrevanje in odpornost Grčije nudi priložnost za obravnavanje neravnotežij, naložb in potreb po reformah.
                  
               
                     (5)
                  
                  
                     EU in njene države članice že od začetka pandemije sprejemajo ukrepe, kakršnih še ni bilo, da bi zaščitile življenja in možnosti preživljanja. Grčija je v odziv na pandemijo COVID-19 in v okviru usklajenega pristopa Unije še naprej sprejemala ukrepe za povečanje zmogljivosti svojega zdravstvenega sistema ter razširila nabor fiskalnih in likvidnostnih ukrepov v pomoč posameznikom in podjetjem, ki so bili še posebej prizadeti. EU je podprla nacionalna prizadevanja za obvladovanje zdravstvene krize in ublažitev gospodarskih posledic. Sprostila je proračunska sredstva za boj proti virusu, aktivirala splošno odstopno klavzulo iz Pakta za stabilnost in rast, v celoti izkoristila prožnost pravil o državni pomoči in vzpostavila nove podporne instrumente, vključno z naložbenimi pobudami v odziv na koronavirus (CRII in CRII+) ter novim instrumentom za začasno podporo za ublažitev tveganj za brezposelnost v izrednih razmerah (SURE). Grčija je v okviru instrumenta SURE prejela 5,2 milijarde EUR. Z odobrenim financiranjem projektov v vrednosti 1,8 milijarde EUR Grčija prejema tudi sredstva iz namenskega vseevropskega jamstvenega sklada Evropske investicijske banke, ki mobilizira podporo podjetjem po vsej EU. Te ukrepe dopolnjujejo drugi ukrepi, ki so jih sprejeli Evropska centralna banka, evropski mehanizem za stabilnost in Evropska investicijska banka.
                  
               
                     (6)
                  
                  
                     Komisija je deseto oceno v okviru okrepljenega nadzora za Grčijo (5) objavila 2. junija 2021. Ugotovila je, da je Grčija kljub zahtevnim okoliščinam, ki jih povzroča pandemija, sprejela potrebne ukrepe za izpolnitev svojih zapadlih posebnih zavez. Grški organi so izvedli več temeljnih reform, tudi na področjih, ki bodo ključna za obvladovanje dolgoročnih posledic sedanje gospodarske krize ter krepitev zmogljivosti javne uprave za uspešno izvajanje načrta za okrevanje in odpornost.
                  
               
                     (7)
                  
                  
                     EU je 23. decembra 2020 vzpostavila instrument za okrevanje, ki zagotavlja 750 milijard EUR za odpravljanje negativnih gospodarskih posledic krize zaradi COVID-19 in spodbujanje okrevanja. Instrument naj bi se izvajal zlasti prek mehanizma za okrevanje in odpornost, vrednega 672,5 milijarde EUR (v nadaljnjem besedilu: mehanizem). Evropski semester za usklajevanje politik za obdobje 2020–2021 je bil začasno prilagojen, da se omogoči začetek izvajanja mehanizma. Grčija je v okviru mehanizma v obdobju 2021–2026 upravičena do 17,8 milijarde EUR nepovratnih sredstev in do 12,7 milijarde EUR posojil.
                  
               
                     (8)
                  
                  
                     Grčija je 27. aprila 2021 predstavila načrt za okrevanje in odpornost (v nadaljnjem besedilu: načrt). Komisija je v skladu s členom 19 uredbe o mehanizmu za okrevanje in odpornost ocenila (6) ustreznost, uspešnost, učinkovitost in skladnost načrta za okrevanje in odpornost. Na podlagi predloga (7), ki ga je Komisija predstavila 17. junija 2021, je Svet 13. julija 2021 odobril pozitivno oceno načrta (8). Svet je zlasti menil, da načrt prispeva k učinkovitemu reševanju znatnega dela gospodarskih in socialnih izzivov, opredeljenih v priporočilih za Grčijo, vključno z njihovimi fiskalnimi vidiki, in priporočilih, pripravljenih v skladu s postopkom v zvezi z makroekonomskimi neravnotežji. Reforme, vključene v grški načrt za okrevanje in odpornost, temeljijo na zelo obsežnih reformnih prizadevanjih v okviru programov za makroekonomsko prilagoditev in dopolnjujejo reforme, ki se spremljajo v okviru okrepljenega nadzora.
                  
               
                     (9)
                  
                  
                     Svet je ob upoštevanju poglobljenega pregleda in ocene, ki ju je leta 2021 opravila Komisija, preučil program stabilnosti za leto 2021. Glede na trenutno še vedno izjemno visoko stopnjo negotovosti so smernice za fiskalno politiko ostale večinoma kvalitativne. Svet je Grčiji priporočil (9), da v letu 2022 uporabi mehanizem za okrevanje in odpornost za financiranje dodatnih naložb v podporo okrevanju in si ob tem prizadeva za preudarno fiskalno politiko ter ohrani nacionalno financirane naložbe. Kadar gospodarske razmere to omogočajo, bi morala Grčija izvajati fiskalno politiko, namenjeno doseganju preudarnih srednjeročnih fiskalnih položajev in zagotavljanju vzdržnosti javnih financ v srednjeročnem obdobju. Hkrati bi bilo treba okrepiti naložbe za povečanje potenciala rasti. Svet je tudi pozval organe, naj posebno pozornost namenijo strukturi javnih financ.
                  
               
                     (10)
                  
                  
                     Grčija je od začetka pandemije ohranila svojo prisotnost na trgih obveznic in še naprej izvajala svoj načrt financiranja, ki je bil v celoti izvršen leta 2020. Marca 2021 je bilo zbranih 2,5 milijarde EUR z izdajo 30-letne državne obveznice, ki je bila prva 30-letna grška državna obveznica, izdana od leta 2007. Grčija je marca 2021 tudi delno predčasno odplačala posojila Mednarodnega denarnega sklada, kar pomaga zmanjšati valutno tveganje in prispeva k povečanju zaupanja finančnih trgov. Bonitetna ocena Grčije se je v letu 2021 kljub pandemiji še naprej izboljševala, s čimer se je še dodatno zmanjšala vrzel do naložbenega razreda. Trenutne ugodne pogoje financiranja podpirajo likvidnostni ukrepi, dogovorjeni na evropski ravni, vključno z izrednim programom Evropske centralne banke za nakup vrednostnih papirjev ob pandemiji. Na podlagi analize vzdržnosti dolga, predstavljene v desetem poročilu o okrepljenem nadzoru, se pričakuje, da bodo bruto potrebe po financiranju države kratkoročno ostale visoke, predvsem zaradi visokega primarnega primanjkljaja, napovedanega za leto 2021, in izvajanja instrumenta za posojila, predstavljenega v načrtu za okrevanje in odpornost za obdobje 2021–2022, čeprav je slednja dodatna potreba po financiranju krita s predvidenim izplačilom posojila v okviru mehanizma za okrevanje in odpornost. V naslednjih letih naj bi bile potrebe po financiranju zmerne in naj bi do leta 2030 ostale pod 15 % BDP.
                  
               
                     (11)
                  
                  
                     Grški bančni sektor je od konca programa evropskega mehanizma za stabilnost postal stabilnejši in odpornejši na šoke, vendar so še vedno prisotna preostala tveganja in pomembne osnovne ranljivosti, ki se bodo zaradi negativnega vpliva izbruha koronavirusa še povečale. Banke vzdržujejo ustrezno likvidnost, pri čemer izkoriščajo pogoje spodbujevalne denarne politike. Še vedno visoki delež nedonosnih posojil v bančnem sektorju se je izrazito zmanjševal in decembra 2020 dosegel 30,1 %, potem ko je decembra 2019 znašal 40,6 % (10), in sicer predvsem zaradi prodaje posojil, podprtih v okviru sheme Hercules za zaščito sredstev, ki je bila nedavno podaljšana. Vendar pa so negativna tveganja še vedno prisotna in bi se lahko uresničila po odpravi programov državne pomoči. Sposobnost odplačevanja dolga gospodinjstev in nefinančnih družb ostaja nizka, medtem ko slabo razviti kapitalski trg omejuje dostop podjetij do nedolžniškega financiranja. Kljub temu začetni znaki plačilne discipline po izteku moratorijev kažejo, da je lahko negativni učinek na kakovost sredstev na splošno v skladu s prvotnimi pričakovanji bank ali v spodnjem delu sedanjih projekcij grške centralne banke. Kapitalski položaj bančnega sistema kot celote je na splošno ustrezen, vendar dobičkonosnost ostaja nizka, medtem ko se je vzajemna povezanost med bankami in državo med pandemijo še okrepila. Organi napredujejo tudi pri izvajanju ključnih reform finančnega sektorja, zlasti novega zakonika o insolventnosti, ki je začel veljati junija 2021. Vendar motnje sodnih postopkov zaradi pandemije še naprej negativno vplivajo na postopek izvršbe dolga in izvajanje drugih reform v finančnem sektorju, katerih cilj je izboljšati obstoječa orodja za reševanje nedonosnih posojil, vendar se procesi postopoma ponovno začenjajo. Učinek teh reform bo odvisen od hitrosti in uspešnosti njihovega izvajanja.
                  
               
                     (12)
                  
                  
                     Organi še vedno napredujejo pri strukturnih reformah, ki so pomembne za odpravljanje temeljnih vzrokov gospodarskih težav Grčije (11) in za izboljšanje potenciala rasti, kar bi prispevalo k zmanjšanju visokega deleža dolga. Poleg zgoraj omenjene reforme zakonodaje o insolventnosti si vlada stalno prizadeva za posodobitev zakonodaje o trgu dela, poklicnem izobraževanju in usposabljanju ter univerzitetnem izobraževanju. Ohranila je stalni napredek pri reformah licenciranja naložb in reformah javne uprave, okrepila zmogljivost davčne uprave, reformirala trg z električno energijo ter napredovala pri številnih vodilnih privatizacijskih projektih in reformah korporativnega upravljanja podjetij v državni lasti. Kljub temu je še vedno veliko možnosti za nadaljnji napredek v zvezi z institucionalnimi in strukturnimi reformami, vključno z regulativnim, upravnim in pravosodnim okvirom. V zvezi s tem naj bi bila ključna priložnost izvajanje reform in naložb, opredeljenih v grškem načrtu za okrevanje in odpornost.
                  
               
                     (13)
                  
                  
                     Glede na navedeno je Komisija sklenila, da še vedno obstajajo okoliščine, ki upravičujejo uvedbo okrepljenega nadzora v skladu s členom 2 Uredbe (EU) št. 472/2013. Grčija se zlasti še vedno sooča s tveganji, povezanimi s finančno stabilnostjo, ki bi, če bi se uresničila, lahko imela negativne učinke prelivanja za druge države članice euroobmočja. Ti morebitni učinki prelivanja bi lahko nastali posredno z vplivanjem na zaupanje vlagateljev ter posledično na stroške refinanciranja za banke in države v drugih državah članicah euroobmočja.
                  
               
                     (14)
                  
                  
                     Zato mora Grčija srednjeročno še naprej sprejemati ukrepe za obravnavanje virov ali možnih virov težav ter izvajati strukturne reforme, ki bodo prispevale k trdnemu in trajnostnemu okrevanju gospodarstva. Ti vključujejo hud in dolgotrajen upad med krizo, obseg dolga Grčije, ranljivosti v njenem finančnem sektorju, stalne razmeroma tesne povezave med finančnim sektorjem in grškimi javnimi financami, tudi prek državnega lastništva, tveganje prenosa hujših napetosti v katerem koli od navedenih sektorjev v druge države članice ter izpostavljenost držav članic euroobmočja grški državi.
                  
               
                     (15)
                  
                  
                     Za obravnavanje preostalih tveganj in spremljanje izpolnjevanja obvez, sprejetih v zvezi s tem, se zdi potrebno in primerno podaljšati okrepljeni nadzor za Grčijo v skladu s členom 2(1) Uredbe (EU) št. 472/2013.
                  
               
                     (16)
                  
                  
                     Grčija je imela na podlagi dopisa z dne 10. junija 2021 možnost izraziti svoja stališča o oceni Komisije. V odgovoru z dne 17. junija 2021 se je Grčija na splošno strinjala z oceno Komisije glede gospodarskih izzivov države, na kateri temelji podaljšanje okrepljenega nadzora.
                  
               
                     (17)
                  
                  
                     Grčija bo še naprej prejemala tehnično podporo, zagotovljeno v okviru instrumenta za tehnično podporo, ki bo zlasti podpiral države članice pri pripravi in izvajanju njihovih načrtov za okrevanje in odpornost.
                  
               
                     (18)
                  
                  
                     Komisija namerava v okviru svojega sistema zgodnjega opozarjanja pri izvajanju okrepljenega nadzora tesno sodelovati z evropskim mehanizmom za stabilnost –
                  
               SPREJELA NASLEDNJI SKLEP:
         
            Člen 1
            Obdobje okrepljenega nadzora za Grčijo v skladu s členom 2(1) Uredbe (EU) št. 472/2013, ki je bilo uvedeno z Izvedbenim sklepom (EU) 2018/1192, se z 21. avgustom 2021 podaljša za dodatnih šest mesecev.
         
         
            Člen 2
            Ta sklep je naslovljen na Helensko republiko.
         
         
            V Bruslju, 28. julija 2021
            
               
                  Za Komisijo
               
               Paolo GENTILONI
               
                  član Komisije
               
            
         
         
            (1)  UL L 140, 27.5.2013, str. 1.
         
            (2)  Izvedbeni sklep Komisije (EU) 2018/1192 z dne 11. julija 2018 o uvedbi okrepljenega nadzora za Grčijo (UL L 211, 22.8.2018, str. 1).
         
            (3)  Z Izvedbenim sklepom Komisije (EU) 2019/338 (UL L 60, 28.2.2019, str. 17); Izvedbenim sklepom Komisije (EU) 2019/1287 (UL L 202, 31.7.2019, str. 110); Izvedbenim sklepom Komisije (EU) 2020/280 (UL L 59, 28.2.2020, str. 9); Izvedbenim sklepom Komisije (EU) 2020/1142 (UL L 248, 31.7.2020, str. 20) in Izvedbenim sklepom Komisije (EU) 2021/271 (UL L 61, 22.2.2021, str. 3).
         
            (4)  Sporočilo Komisije o usklajevanju ekonomskih politik v letu 2021: premagovanje COVID-19, podpora okrevanju in posodobitev našega gospodarstva (COM(2021) 500). Poglobljeni pregled za Grčijo (SWD(2021) 403).
         
            (5)  Evropska komisija: Poročilo o okrepljenem nadzoru – Grčija, junij 2021 (COM(2021) 528).
         
            (6)  Ocena Komisije glede načrta za okrevanje in odpornost Grčije (SWD(2021) 155).
         
            (7)  COM(2021) 328 final.
         
            (8)  Izvedbeni sklep Sveta z dne 13. julija 2021 o odobritvi ocene načrta za okrevanje in odpornost za Grčijo.
         
            (9)  Priporočilo Sveta z dne 13. junija 2021 z mnenjem Sveta o programu stabilnosti Grčije za leto 2021.
         
            (10)  Vir: grška centralna banka; merjeno na posamični ravni.
         
            (11)  Glej na primer Evropska komisija: Poročilo o okrepljenem nadzoru – Grčija, junij 2021 (COM(2021) 528), in Izvedbeni sklep Sveta z dne 13. julija 2021 o odobritvi ocene načrta za okrevanje in odpornost za Grčijo ter priloženi oceni Komisije (SWD(2021) 155).